《师安抚生日》
宋代·晁公溯

鼻祖贻谋远，承家积庆长。青箱元不坠，玉树久逾芳。

气验三嵎秀，祥占五世昌。向来蜀父老，久忆汉文章。

试问风骚将，谁登翰墨场。浮云玉垒变，秋草墨池荒。

大雅沦金石，斯文厌秕糠。九成方命舜，三变必兴唐。

东壁初观象，南箕果降光。终当荐清庙，始验出昆冈。

世喜韶音在，人皆肉味忘。遥闻望帝国，重立郑公乡。

议论看前辈，春秋守素王。谈经追服杜，下笔逼班扬。

价重连城璧，功高治水航。词源倾滟滪，才刃剧干将。

思涌辞穿月，文成字挟霜。高明齐日观，豪健敌风樯。

不但垂金薤，方期兆玉璜。径宜排稷下，不用奏阿房。

退草三千牍，深窥数仞墙。多闻正科斗，博识辨商羊。

乡党尊王烈，交游说郑庄。弦歌化邹鲁，文物见成康。

壮岁观周乐，昭时笑楚狂。风尘天下辙，日月魏中梁。

星列桥门外，霜寒璧水傍。应书随汉传，鼓箧上虞庠。

大策先多士，高谈兀老苍。诸儒甘折角，宗伯许升堂。

擢秀联龙虎，凌霄翳凤凰。西黉聊偃息，北海暂徊翔。

绛帐师儒室，青衿弟子行。至音消郑卫，俗学起膏肓。

德业方天纵，才名故日彰。筑岩宜梦说，负鼎可干汤。

宪古兴华旦，蒐儒列奉常。鲁宫传礼乐，赵铎应宫商。

金纳诸侯酎，郊崇上帝觞。朝仪修草具，庙乐纪芝房。

方刺封中制，将分岱岳祊。守邦严典礼，范俗正堤防。

恩赐尚书舄，班齐骑省郎。明光联执戟，建礼入含香。

鸣玉趋文陛，垂绅拱御床。天临豸冠动，风凛兽樽凉。

禁省吟红药，朝廷少皂囊。忧时惟贾傅，疾恶甚张纲。

伏阁曾留谏，埋轮讵畏强。忠言深慷慨，直气欻飞扬。

屡乞开宣室，常思请尚方。马皆贪立仗，凤独见朝阳。

直道难容黯，群臣惜渡湘。虚心忘宠辱，知命信行藏。

徼道森长乐，周庐肃未央。赘衣重入侍，交戟俨开张。

地有长城固，时无宝瑟僵。鸣銮思禹穴，飞旆入雷塘。

仗狩崆峒远，旌垂少海黄。方资清宿卫，乃遽释轩裳。

负郭俄回驾，专城再耀铓。化移江北枳，讼决召南棠。

已去浮江虎，潜躯避境蝗。使车更刺举，夷路看腾骧。

未即归前席，还闻出护羌。不通五尺道，坐富十年粮。

念昔东南帝，多兴楚越疆。聚星占晋国，厌气走秦皇。

往者何劳继，今王未易量。布书垂象魏，仄席在岩廊。

大业虽中偾，神谋正外攘。会须擒颉利，方拟殄烧当。

宇宙依秦树，山河接汶篁。再令宫禁肃，必赖股肱良。

岂久留乘塞，行看入奉璋。无安都护府，亟趣舍人装。

有客弹长铗，终年窃太仓。乘龙安敢望，飞凤果为祥。

贪禄难投帻，登堂阻奉觞。遥期千岁寿，坐见海生桑。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。